Burjassot s’omple de runners de la mà de Burjarunners en un gran matí solidari
2025-07-24

Un any més, no hi ha paraules per a descriure la carrera que ha omplert els carrers de Burjassot de corredors disposats a mostrar la seua solidaritat amb l’Associació Valenciana d’ajuda a la paràlisi cerebral (AVAPACE). Carrera en la qual, de la mà de Burjarunners i comptant amb la col·laboració de l’Ajuntament de Burjassot i de Divina Pastora, s’han donat cita més d’1.000 corredors.

Abans del tret d’eixida, tots els participants van guardar un minut de silenci en memòria d’Aarón Vidal López, el jove militar valencià mort fa una setmana en un accident en la base espanyola a l’Iraq i molt unit a Burjassot ja que havia sigut membre durant molts anys del Club Atletisme Els Sitges.

En l’eixida, en la qual no va faltar la presència del president de Burjarunners, Enrique Soria, acompanyat de l’alcalde de Burjassot, Rafa García, del Regidor d’Esports, Manuel Pérez Menero i de representants d’AVAPACE i de Divina Pastora, així com de la Corporació municipal, la veu del locutor, Carlos Domingo, esportista i també veí de Burjassot, donava per iniciada la carrera els guanyadors de la qual van ser Mari Paz Domingo i Eduardo Martínez, amb unes grans marques pròpies.

Un gran esdeveniment esportiu en el qual allò important no és la victòria final sinó el veure la cara i els somriures de satisfacció dels corredors quan entren en meta; corredors entre els quals no van faltar els membres del Club AVAPACE Corre que, espentant els seus carros, van donar la visibilitat que es mereixen les persones que pateixen paràlisi cerebral.